钦定古今图书集成/明伦汇编/氏族典/第217卷 > 《廖用贤尚友录》 > 罗彦瓌
## 钦定古今图书集成/明伦汇编/氏族典/第217卷 > 《廖用贤尚友录》 > 罗彦瓌

按《宋史罗彦瓌传》：“彦瓌，并州太原人。父全德，晋泌州
刺史，彦瓌得补内殿直。少帝在澶州，欲命使宣慰大
名府，时河北契丹骑充斥，遂募军中骁勇士十人从
行，彦瓌备选，衔枚夜发，往返如期。繇是补兴顺指挥
使，擢护圣指挥使。周初，迁散员都虞候，坐枢密使王
浚党，出为邓州教练使。世宗嗣位，召为伴饮指挥使”，
改马步军都军头。从向训收秦、凤有功，迁散指挥都
虞候。显德末，太祖自陈桥入归公署，见宰相范质等，
未及言，彦瓌挺剑而前曰：“我辈无主，今日须得天子。”
质等由是降阶听命。擢为控鹤左厢都指挥使，改内
外马军都军头，领眉州防御使。从平泽、潞，还，命代赵
彦徽为侍卫步军都指挥使、领武信军节度。建隆二
年，出为彰德军节度。乾德二年，改安国军节度，移镇
华州。开宝二年卒，年四十七。